
u partnerstvu sa Gradom Gradiška


Izvještaj o prvom mentorskom sastanku u okviru javnog poziva za predaju projektnih prijedloga raspisanog u partnerstvu sa Gradom Gradiška , u sklopu Regionalnog programa lokalne demokratije na Zapadnom Balkanu (ReLOaD3)

U okviru Javnog poziva za organizacije civilnog društva/nevladine organizacije za predaju prijedloga projekata, koji se provodi u sklopu programa „Regionalni program lokalne demokratije na Zapadnom Balkanu“ (ReLOaD3)[footnoteRef:2] u saradnji sa Gradom Gradiška, 22 septembra 2026. godine od 12:00 do 13:10 časova, održan je prvi mentorski sastanak za zainteresovane predstavnike/ice organizacija civilnog društva (OCD). Prvi mentorski sastanak održan je u prostorijama gradske uprave, i bio je prilika da predstavnici OCD-a s mentorom javno diskutuju o nedoumicama i dilemama u okviru pripreme projektnih prijedloga.  [2: Regionalni program lokalne demokratije na Zapadnom Balkanu3 (ReLOaD3) finansira Europska unija (EU), a provodi Razvojni program Ujedinjenih nacija (UNDP).] 


Prvom mentorskom sastanku prisustvovao je ukupno 6 učesnik/ca (3Ž; 3M) iz šest organizacija civilnog društva.

Na početku mentorskog sastanka, učesnicima/ama je pojašnjena uloga mentora/ice i svrha održavanja mentorskih sastanaka. Naglašeno je kako je uloga mentora/ice da pomogne u otklanjanju dilema i nedoumica koje predstavnici/e OCD mogu imati tokom pripreme projektnih prijedloga ali da uloga mentora/ice nije da na bilo koji način učestvuje u izradi samih projektnih prijedloga. Istaknuto je takođe da u cilju osiguranja i primjene transparentnog pristupa realizacija mentorstva, konsultacije „jedan na jedan“ s predstavnicima OCD nisu dozvoljene. 

Tokom diskusije razgovarano je o sljedećim temama:

1. Pravilno planiranje budžeta: 
U okviru Javnog poziva organizacijama je preporučeno da vrijednost projektnih prijedloga pažljivo usklade sa svojim dosadašnjim iskustvom, kao i sa finansijskim i administrativnim kapacitetima kojima raspolažu. Cilj ove preporuke je osigurati realnu i održivu implementaciju projekata, bez preuzimanja obaveza koje prevazilaze operativne mogućnosti organizacije.

Posebno je naglašeno da organizacije koje su do sada realizovale projekte manjeg obima, u vrijednosti od nekoliko hiljada konvertibilnih maraka, u ovom ciklusu trebaju planirati projekte u rasponu od 5.000 do 15.000 KM, odnosno u okviru LOT-a 1. Ukazano je da prijava projekta u maksimalnom iznosu (npr. 15.000 KM) od strane organizacije koja je ranije implementirala projekte vrijedne oko 3.000 KM predstavlja višestruko povećanje obima odgovornosti i finansijskog upravljanja. Takav iskorak može biti značajan izazov u pogledu organizacijskih kapaciteta, administrativnog praćenja i ukupne uspješne realizacije projekta.

Takođe je istaknuto da budžet mora biti planiran realno, odgovorno i u skladu sa stvarnim potrebama projektnih aktivnosti. Sve budžetske stavke potrebno je jasno navesti i detaljno obrazložiti u okviru tačke 12. „Budžet“, uz precizno pojašnjenje njihove svrhe i opravdanosti. Transparentno i detaljno budžetiranje doprinosi kvalitetu projektnog prijedloga i olakšava proces evaluacije.

Neophodno je osigurati potpunu usklađenost budžeta s planiranim aktivnostima. U praksi se ponekad dešava da su određene aktivnosti opisane u projektnom prijedlogu, ali za njih nisu predviđena odgovarajuća finansijska sredstva, što može dovesti u pitanje izvodljivost projekta. Stoga je od ključne važnosti da svaka planirana aktivnost ima jasno povezane, opravdane i adekvatno planirane troškove u budžetu, kako bi se osigurala konzistentnost, transparentnost i uspješna implementacija projekta.

2. Određivanje ciljne grupe: 

Jasno i precizno definisanje ciljne grupe predstavlja jedan od temeljnih elemenata kvalitetnog projektnog prijedloga. Omogućava jasno razumijevanje kome je projekt namijenjen, koje konkretne probleme adresira i kakve promjene nastoji postići. Bez precizno definisane ciljne grupe teško je dokazati relevantnost projekta i njegovu stvarnu potrebu u lokalnoj zajednici.

Ciljna grupa obuhvata osobe, grupe ili institucije koje će imati direktnu ili indirektnu korist od realizacije projektnih aktivnosti. Prije svega, potrebno je identifikovati direktne korisnike – one koji će neposredno učestvovati u aktivnostima projekta, kao što su učesnici radionica, korisnici određenih usluga ili članovi specifične zajednice. Pored njih, važno je definisati i indirektne korisnike, odnosno one koji neće biti direktno uključeni u aktivnosti, ali će imati koristi od projektnih rezultata, poput porodica direktnih korisnika, šire lokalne zajednice ili relevantnih institucija.

Ciljna grupa mora biti konkretno i mjerljivo definisana. To podrazumijeva jasno navođenje broja korisnika, njihovih osnovnih karakteristika (dob, pol, socijalni status, obrazovni ili profesionalni profil, teritorijalna pripadnost i sl.), kao i obrazloženje razloga zbog kojih su upravo oni odabrani kao fokus projekta. Opšti i nedovoljno precizni opisi poput „mladi“, „građani“ ili „ranjive grupe“ nisu prihvatljivi ukoliko nisu dodatno pojašnjeni i kontekstualizirani.

Posebno je važno detaljno obrazložiti stvarne potrebe ciljne grupe. Te potrebe trebaju biti zasnovane na konkretnim podacima, relevantnim analizama, prethodnim istraživanjima, iskustvu organizacije ili konsultacijama sa samim korisnicima. Jasna veza između identifikovanog problema, definisanih ciljeva i planiranih aktivnosti mora biti vidljiva i logički utemeljena. Projektne aktivnosti trebaju direktno odgovarati utvrđenim potrebama, čime se osigurava relevantnost i opravdanost intervencije.







Dodatno, potrebno je procijeniti kapacitete ciljne grupe za učešće u projektu. To uključuje analizu njihove dostupnosti, motivacije, postojećih znanja i vještina, ali i mogućih prepreka za uključivanje, poput vremenskih ograničenja, nepristupačnosti prostora ili socioekonomskih barijera. U tom kontekstu, preporučljivo je jasno opisati na koji način će projekt osigurati inkluzivan pristup i ravnopravan tretman svih korisnika, uz poštivanje principa jednakih mogućnosti i nediskriminacije.

Na kraju, neophodno je definisati način praćenja i mjerenja koristi za ciljnu grupu. To podrazumijeva jasno postavljene indikatore učinka i rezultata, kao što su broj uključenih korisnika, stečene vještine, unaprijeđena znanja ili promjene u ponašanju. Precizno definisani indikatori omogućavaju da se uticaj projekta učini vidljivim, mjerljivim i dugoročno održivim, te predstavljaju osnovu za objektivnu procjenu uspješnosti realizacije projekta.

3. Nabavka opreme
Prisutnim predstavnicima/ama organizacija civilnog društva objašnjeno je da ukupan iznos sredstava planiran za nabavku opreme ili radove na rekonstrukciji može iznositi maksimalno 30% ukupne vrijednosti budžeta. Također, nabavka opreme ili radovi na rekonstrukciji bit će finansirani samo ukoliko su nužni za uspješnu realizaciju projekta. U slučaju nabavke opreme, potrebno je jasno navesti plan njenog korištenja po završetku projekta kao i obrazložiti razloge zbog kojih je kupovina opravdanija i isplativija opcija u odnosu na iznajmljivanje opreme. 

Na kraju sastanka mentor se zahvalio prisutnim predstavnicima OCD na učešću, te ih pozvao da dođu sa korigovanim dokumentima na drugi mentorski sastanak koji će biti održan 01. oktobra 2026. godine, s početkom u 13 časova, takođe u prostorijama Gradske uprave grada Gradiška. 

U svrhu transparentnosti, zapisnici sa svih mentorskih sastanaka, uključujući i ovaj, će biti objavljeni na zvaničnoj Internet stranici Grada. Na ovaj način će se omogućiti da informacije budu dostupne za OCD koje nisu bile u mogućnosti da prisustvuju sastancima sa mentorom.

